作者：魏了翁
词牌/韵律：贺新郎

paragraphs: 千里楼前客。
数从前、几般契分，更谁同得。
尚记流莺催人去，又见莎鸡当夕。
叹天运、相煎何急。
幸自江山皆吾土，被南薰、吹信还相逼。
临大路，控长策。
向来风月苏家笛。
问天边、玉堂何似，黄冈秋色。
万事无心随处好，风定一川澄碧。
些个事、非公谁识。
我亦年来知此意，但聪明、不及於前日。
谁为我，指无极。